KOMMISSIONENS HENSTILLING af 3. november 1997 om et samordnet program for kontrol i 1998 for at sikre overholdelse af maksimalgrænseværdierne for pesticidrester i og på visse produkter af vegetabilsk oprindelse, herunder frugt og grøntsager (97/822/EF)

KOMMISSIONEN FOR DE EUROPÆISKE FÆLLESSKABER HAR,

under henvisning til traktaten om oprettelse af Det Europæiske Fællesskab,

som henviser til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager (1), senest ændret ved direktiv 97/41/EF (2), særlig artikel 4, stk. 2, litra b), og

som tager følgende i betragtning:

I henhold til artikel 4, stk. 2, litra b), i direktiv 90/642/EØF skal Kommissionen hvert år inden den 30. september forelægge Den Stående Komité for Plantesundhed en henstilling vedrørende et samordnet EF-kontrolprogram for det følgende år for at sikre overholdelse af de maksimalgrænseværdier for pesticidrester, som er fastsat i direktivets bilag II;

bilag II til direktiv 90/642/EØF er blevet suppleret med lister over maksimalgrænseværdier for bestemte pesticider ved direktiv 93/58/EØF (3), 94/30/EF (4), 95/38/EF (5) og Rådets direktiv 96/32/EF (6), og er blevet ændret ved Rådets direktiv 95/61/EF (7);

der bør samordnes en specifik indsats for alle medlemsstaterne i 1998; dette er det tredje specifikke samordnede program af den art, som det henstilles at gennemføre, og det er vigtigt for de nationale myndigheders planlægning, at det oplyses, hvilke produkter der skal indgå i de fremtidige specifikke samordnede programmer; de samme produkter kommer normalt ikke til at indgå i mere end ét specifikt samordnet program inden for en periode på tre år;

det er nødvendigt, at antallet af stikprøver, der skal udtages i det specifikke samordnede program, vælges efter en systematisk statistisk metode; Codex Alimentarius-kommissionen (8) har fastsat en sådan metode, som siger, at undersøges der et samlet antal prøver på 459, er der 99 % sikkerhed for, at der opdages en prøve, som indeholder pesticidrester, hvis det forudsættes, at 1 % af produkterne af vegetabilsk oprindelse indeholder pesticider; det samlede antal prøver, som hver medlemsstat skal udtage, bør fastsættes på grundlag af befolkningens størrelse og antallet af forbrugere, idet der mindst skal udtages tolv prøver om året for hvert produkt, jf. bilag I B;

artikel 4, stk. 2, litra a), i direktiv 90/642/EØF kræver, at medlemsstaterne angiver de kriterier, der er lagt til grund for udarbejdelsen af deres nationale kontrolprogrammer, når de sender Kommissionen oplysninger om gennemførelsen i det foregående år; sådanne oplysninger bør omfatte de kriterier, der er anvendt til at bestemme det antal prøver, der skal udtages, og de analyser, der skal foretages, de niveauer for indberetning, der gælder, og ud fra hvilke kriterier disse niveauer er sat; der bør anføres nærmere oplysninger om godkendelsen af analyselaboratorier i henhold til Rådets direktiv 93/99/EF af 29. oktober 1993 om supplerende bestemmelser vedrørende offentlig kontrol med levnedsmidler (9);

oplysninger om resultaterne af kontrolprogrammer og detaljer om påtænkte nationale kontrolprogrammer egner sig ganske særligt til elektronisk behandling, lagring og overførsel; Kommissionen kan tilsende medlemsstaterne disketter med den ønskede formatering; medlemsstaterne skulle følgelig være i stand til at sende deres indberetninger og de påtænkte nationale kontrolprogrammer til Kommissionen i standardformat; for yderligere at udvikle en sådan standardformatering vil det være mest hensigtsmæssigt, at Kommissionen opstiller retningslinjer;

de i denne henstilling fastsatte foranstaltninger er i overensstemmelse med udtalelse fra Den Stående Komité for Plantesundhed,

HENSTILLER TIL MEDLEMSSTATERNE:

1) som en specifik indsats i 1998 at udtage prøver og foretage analyser for de produkt/pesticidrestkombinationer, der er anført i bilag I A, på grundlag af et antal prøver af hvert produkt, som er fastsat for medlemsstaterne i bilag I B, og som i fornødent omfang afspejler markedsandelen for henholdsvis medlemsstaten selv, EF og tredjelande på medlemsstatens område, og senest den 31. august 1999 at meddele resultaterne, herunder benyttede analysemetoder og opnået indberetningsniveau, og

2) senest den 31. august 1998 at sende Kommissionen alle de oplysninger, som kræves efter artikel 4, stk. 3, i direktiv 90/642/EØF, vedrørende kontrollen i 1997 for i hvert fald ved stikprøvekontrol at sikre, at maksimalgrænseværdierne for pesticidrester overholdes og indeholder:

2.1) - resultaterne af deres nationale programmer med hensyn til pesticider, der er opført på listen i bilag II til direktiv 90/642/EØF, i forhold til de harmoniserede grænseværdier og - hvis sådanne endnu ikke er fastsat på EF-plan - i forhold til de gældende nationale grænseværdier

2.2) - de kriterier, der er lagt til grund ved udarbejdelsen af deres nationale programmer, med hensyn til antallet af udtagne prøver og foretagne analyser

2.3) - de kriterier, der er lagt til grund ved bestemmelse og fastsættelse af indberetningsniveauer

2.4) - detaljer om godkendelse efter artikel 3 i direktiv 93/99/EF af de laboratorier, som foretager analyserne, og, såfremt sådan godkendelse endnu ikke er givet, de kriterier, der er lagt til grund ved udarbejdelse af de kvalitetssikrende foranstaltninger på sådanne laboratorier.

Denne henstilling er rettet til medlemsstaterne.

Udfærdiget i Bruxelles, den 3. november 1997.

På Kommissionens vegne

Franz FISCHLER

Medlem af Kommissionen

(1) EFT L 350 af 14. 12. 1990, s. 71.

(2) EFT L 184 af 12. 7. 1997, s. 33.

(3) EFT L 211 af 23. 8. 1993, s. 6.

(4) EFT L 189 af 23. 7. 1994, s. 70.

(5) EFT L 197 af 22. 8. 1995, s. 14.

(6) EFT L 144 af 18. 6. 1996, s. 96.

(7) EFT L 292 af 17. 12. 1995, s. 27.

(8) Codex Alimentarius, Pesticide Residues in Foodstuffs, Rome 1994, ISBN 92-5-203271-1; vol. 2, p. 367.

(9) EFT L 290 af 24. 11. 1993, s. 14.

BILAG I A

Maksimalgrænseværdier (MGV), der skal kontrolleres ved den specifikke indsats i 1998 i henhold til punkt 1 i henstillingen

>TABELPOSITION>

BILAG I B

Antal prøver af hvert produkt, som hver medlemsstat skal udtage

>

TABELPOSITION>